CELEX: 52018PC0565
Language: sl
Date: 2018-08-02
Title: Predlog SKLEP SVETA o stališču, ki se sprejme v imenu Evropske unije na sestanku udeleženk Sporazuma o uradno podprtih izvoznih kreditih

EVROPSKA KOMISIJA
            Bruselj, 2.8.2018
            COM(2018) 565 final
            2018/0297(NLE)
            Predlog
            SKLEP SVETA
            o stališču, ki se sprejme v imenu Evropske unije na sestanku udeleženk Sporazuma o uradno podprtih izvoznih kreditih
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se sprejme v imenu Unije na  sestanku udeleženk Sporazuma o uradno podprtih izvoznih kreditih (v nadaljnjem besedilu: sestanek udeleženk) v zvezi s predvidenim sprejetjem sklepa o prošnji Turčije, da postane udeleženka Sporazuma o uradno podprtih izvoznih kreditih (v nadaljnjem besedilu: Sporazum) Organizacije za gospodarsko sodelovanje in razvoj (v nadaljnjem besedilu: OECD).
            
            
               2.Ozadje predloga
            
            
               2.1.Sporazum o uradno podprtih izvoznih kreditih
            
            
               Sporazum je prijateljski dogovor med EU, ZDA, Kanado, Japonsko, Korejo, Norveško, Švico, Avstralijo in Novo Zelandijo, katerega cilj je zagotoviti okvir za pravilno uporabo uradno podprtih izvoznih kreditov. V praksi to pomeni zagotavljanje enakih konkurenčnih pogojev (pri čemer konkurenca temelji na ceni in kakovosti izvoženega blaga in ne na zagotovljenih finančnih pogojih) ter odpravo subvencij in izkrivljanj trgovine, povezanih z uradno podprtimi izvoznimi krediti. Sporazum je začel veljati aprila 1978 za nedoločen čas in čeprav ga Sekretariat OECD upravno podpira, ni pravni akt OECD
                  1
               . 
            
            
               Sporazum se redno posodablja, da se upošteva nov tehnološki in politični razvoj, ki vpliva na izvozne kredite v različnih sektorjih. Sporazum je bil prenesen in je tako postal pravno zavezujoč v EU na podlagi Uredbe (EU) št. 1233/2011 Evropskega parlamenta in Sveta
                  2
               
                  3
               . Posodobitve so vključene v zakonodajo EU na podlagi delegiranih aktov v skladu s členom 2 te uredbe. 
            
            
               2.2.Sestanek udeleženk Sporazuma o uradno podprtih izvoznih kreditih
            
            
               Člen 67 Sporazuma določa naslednje: „Udeleženke redno pregledujejo delovanje Sporazuma. Med pregledom udeleženke med drugim pregledajo postopke za pošiljanje obvestil, izvajanje in delovanje sistema DDR, pravila in postopke o vezani pomoči, vprašanja prilagajanja, predhodno prevzete obveznosti in možnosti širše udeležbe v Sporazumu.“
            
            
               Evropska komisija zastopa Unijo na sestanku udeleženk, kjer se odločitve o vseh spremembah Sporazuma sprejemajo soglasno. Svet sprejme stališče Unije in o njem se razpravlja s predstavniki držav članic znotraj delovne skupine za izvozne kredite
                  4
               .
            
            
               2.3.Predvideni akt sestanka udeleženk Sporazuma o uradno podprtih izvoznih kreditih
            
            
               Člen 3 Sporazuma določa naslednje: „Obstoječe udeleženke lahko druge države članice in nečlanice OECD povabijo, da postanejo udeleženke.“ Turčija je članica OECD od 2. avgusta 1961.
            
            
               Turčija je z dopisom z dne 20. septembra 2017, naslovljenim na predsednika sestanka udeleženk Sporazuma, zaprosila, da postane udeleženka Sporazuma.
            
            
               O prošnji Turčije se je razpravljalo 15. novembra 2017 na zaupnem sestanku udeleženk. Ker udeleženke, vključno z EU, niso imele stališča o tem vprašanju, sklep ni bil sprejet.
            
            
               V tednu od 12. novembra 2018 bo sestanek udeleženk Sporazuma sprejel sklep o tej prošnji Turčije (v nadaljnjem besedilu: predvideni akt).
            
            
               Predvideni akt bo postal zavezujoč za udeleženke v skladu s členom 67 Sporazuma. 
            
            
               3.Stališče, ki se sprejme v imenu Unije
            
            
               Turčija je od leta 2006 opazovalka pri Sporazumu. 
            
            
               Turčija je že zavezana skladnosti z zakonodajo EU o politiki o uradno podprtih izvoznih kreditih v skladu s členom 12 sporazuma o carinski uniji med EU in Turčijo, ki določa:
            
         
         
            
               „Turčija v odnosih z državami, ki niso članice Skupnosti, uporablja določbe in izvedbene ukrepe, ki so zelo podobni določbam in izvedbenim ukrepom s področja trgovinske politike Skupnosti, določenim v naslednjih pravnih aktih: [...] – Odločba Sveta 93/112/EGS (uradno podprti izvozni krediti)
                  5
               “
            
            
               Odločba Sveta 93/112/EGS je zdaj nadomeščena z Uredbo (EU) št. 1233/2011 in čeprav Turčija ni popolnoma usklajena z zakonodajo EU o izvoznih kreditih (kot je navedeno tudi v poročilu o Turčiji za leto 2016
                  6
               ), bo priznanje Turčije kot udeleženke Sporazuma OECD povečalo pritisk na Turčijo, da zagotovi skladnost z navedenimi pravili. Ker se pravila o uradno podprtih izvoznih kreditih na sestanku udeleženk Sporazuma sprejemajo soglasno, bo Turčija v celoti vključena v postopek odločanja, ko bo postala udeleženka. 
            
            
               Poleg tega je Turčija članica mednarodne delovne skupine za izvozne kredite, ki je bila ustanovljena leta 2012 za pogajanja o novih pravilih o izvoznih kreditih, v katerih so sodelovala gospodarstva držav v razvoju, ki niso članice OECD, v kateri dejavno sodeluje in podpira stališče EU.
            
            
               Zato bi bilo treba podpreti prošnjo Turčije, da postane udeleženka Sporazuma.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (PDEU) določa sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek“ po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vplivajo na vsebino ureditve, ki jo sprejme zakonodajalec Unije“
                  7
               .
            
            
               4.1.2.Uporaba v obravnavanem primeru
            
            
               Akt, k sprejetju katerega se poziva sestanek udeleženk, je akt s pravnim učinkom. Predvideni akt lahko odločilno vpliva na vsebino prava EU na podlagi člena 2 Uredbe (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES, ki navaja, da „Komisija sprejme delegirane akte v skladu s členom 3 z namenom spreminjanja Priloge II, ki je potrebno zaradi sprememb smernic, o katerih se dogovorijo udeleženke Sporazuma“.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Cilj in vsebina predvidenih aktov se nanašata na skupno trgovinsko politiko. Materialna pravna podlaga za predlagani sklep je torej člen 207.
            
            
               4.3.Sklep
            
            
               Pravna podlaga predlaganega sklepa bi moral biti člen 207 v povezavi s členom 218(9) PDEU.
            
            
               5.Objava predvidenega akta
            
         
         
            
               Ker bo akt udeleženk sestanka spremenil Sporazum, je primerno, da se ga po njegovem sprejetju objavi v Uradnem listu Evropske unije.
            
            
               2018/0297 (NLE)
            
            
               Predlog
            
            
               SKLEP SVETA
            
            
               o stališču, ki se sprejme v imenu Evropske unije na sestanku udeleženk Sporazuma o uradno podprtih izvoznih kreditih
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o uradno podprtih izvoznih kreditih (v nadaljnjem besedilu: Sporazum) je bil prenesen in je tako postal pravno zavezujoč v EU na podlagi Uredbe (EU) št. 1233/2011 Evropskega parlamenta in Sveta
                  8
               
                  9
               . 
            
            
               (2)V skladu s členom 3 Sporazuma se lahko na sestanku udeleženk Sporazuma sprejme sklep o povabilu drugih članic OECD, da postanejo udeleženke Sporazuma.
            
            
               (3)Turčija je 20. septembra 2017 sporočila, da namerava postati udeleženka Sporazuma.
            
            
               (4)Na 140. sestanku udeleženk Sporazuma, ki bo potekal v tednu od 12. novembra 2018, se bo sprejel sklep v zvezi s prošnjo Turčije, da postane udeleženka Sporazuma.
            
            
               (5)Primerno je, da se na podlagi člena 2 Uredbe (EU) št. 1233/2011 določi stališče, ki se v imenu Unije zavzame na sestanku udeleženk Sporazuma, saj bo predviden sklep lahko odločilno vplival na vsebino prava Unije –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zavzame na 140. sestanku udeleženk Sporazuma o uradno podprtih izvoznih kreditih, je, da se odobri prošnjo Turčije, da postane udeleženka Sporazuma o uradno podprtih izvoznih kreditih.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Kot je opredeljeno v členu 5 Konvencije OECD. 
               
               
                  
                     (2)
                  
                        Uredba (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES (UL L 326, 8.12.2011, str. 45).
               
               
                  
                     (3)
                  
                        Zgodnejše različice Sporazuma OECD so bile v preteklosti že prenesene v zakonodajo EU na podlagi odločb Sveta. 
               
               
                  
                     (4)
                  
                        Sklep Sveta o ustanovitvi Skupine za usklajevanje politike glede zavarovanja posojil, posojilnih garancij in finančnih posojil (UL 66, 27.10.1960, str. 1339/60).
               
               
                  
                     (5)
                  
                        UL L 44, 22.2.1993, str. 1.
               
               
                  
                     (6)
                  
                        Delovni dokument služb Komisije(2016) 366 final.
               
               
                  
                     (7)
                  
                        Sodba Sodišča z dne 7. oktobra 2014 v zadevi Nemčija proti Svetu, C-399/12, ECLI: EU: C: 2014: 2258, točke 61 do 64. 
               
               
                  
                     (8)
                  
                        Uredba (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES (UL L 326, 8.12.2011, str. 45).
               
               
                  
                     (9)
                  
                        Zgodnejše različice Sporazuma OECD so bile v preteklosti že prenesene v zakonodajo EU na podlagi odločb Sveta.